钦定古今图书集成/理学汇编/学行典/第257卷 > 易经 > 《坤卦》
## 钦定古今图书集成/理学汇编/学行典/第257卷 > 易经 > 《坤卦》

天地变化，草木蕃。天地闭，贤人隐。《易》曰：“括囊，无咎无
誉。”盖言谨也。

〈程传〉四居上近君，而无相得之义，故为隔绝之象。天地交感，则变化万物，草木蕃盛，君臣相际而道亨。天地闭隔，万物不遂，君臣道绝，贤者隐遁。四于闭隔之时，“括囊晦藏”，则虽无令誉，可得“无咎”，言当谨自守也。〈大全〉东莱吕氏曰：“人与天地万物同是一气，泰则见，否则隐，犹春生秋落，气至即应，闲不容发，而不待思虑计较也。若谓相时而动，则已作两事看。所以独称贤人、隐者，盖众人强自隔绝，故与天地之气不相通。气至而觉者，独贤人而已。”